Xerlaꞌ jun nimkꞌij,
dedicación necbij tzra,
ncꞌuꞌla chpam tnamet Jerusalén.
Jaraꞌ retiemp tew.
Jaꞌ Jesús remjon binem chpam nimlaj ruchoch Dios.
Y cꞌol cꞌa jun corredor tzraꞌ,
corredor rxin Salomón rubiꞌ canon,
tzraꞌ cꞌa remjon waꞌ binem.
Y j-eꞌ aj Israel xbequemloꞌ quiꞌ tzrij Jesús y cawra xecbij tzra:
—¿Nak tzra mtabij chka?
Watet at Cristo tkꞌalsaj chkawech.
—Per jaraꞌ nbin chic chewa per ixix majoꞌn cnenimaj ta.
Njelal samaj jnemjon rbanic jbin chwa rmal Nedtaꞌ jaraꞌ necꞌtuwa wxin nak nbanic.
Per ixix majoꞌn cnenimaj ta perc ixix mix ncarneꞌl ta ajniꞌ nbin chic chewa.
J-eꞌ chꞌtak ncarneꞌl neccꞌaxaj nukul y quencnimaj.
Anen congan quenwajoꞌ,
wutkin ajniꞌ cnaꞌoj y j-eꞌ nquetreꞌa chwij.
Anen quenyaꞌ chca utzlaj cꞌaslemal rxin Dios je rxin junlic y nmajoꞌn nqueba ta chpam nimlaj lowloꞌ com nquetotaja rxin junlic y next jun xtquelsana pnukꞌaꞌ.
Conjelal j-eꞌ jaꞌ Nedtaꞌ xyowa chwa y congan rchukꞌaꞌ chquewech conjelal y next jun xtquelsana prukꞌaꞌ.
Anen xjun kabnon ruqꞌuin Ttixel.
Caraꞌ xbij Jesús.
J-eꞌ cꞌa aj Israel xquesicꞌ chic abaj y ncajoꞌ neccamsaj Jesús tzra abaj.
Per Jesús cawra xbij chca:
—Anen qꞌuiy utzlaj tak samaj nebnon chewech je y-on chwa rmal Nedtaꞌ chquenban.
¿Nak jun samaj nebnon chewech tak rmal ra newajoꞌ cnecamsaj?
—Me rmal ta utzlaj samaj abnon je nkajoꞌ ncatkaqꞌuiek tzan abaj,
xe rmal jxabij atet at Dios,
per xat wnak cꞌa,
xitzel ncꞌaxaxa rmal Dios jxabij.
Jesús cawra xbij:
—¿Le mtzꞌibtanak tcꞌa chpam rtzojbal Dios jyatanak chewa jcawra xbij Dios chca nicꞌaj wnak?
—Anen xenbij chewa che ixix ix dios,
caraꞌ xbij jaꞌ Ttixel y caraꞌ tzꞌibtanak cana.
Caraꞌ cꞌa xbij Dios che j-eꞌ e dios,
caraꞌ nbij rtzojbal,
y kutkin che rtzojbal Dios mesquier nqꞌuextaja.
Per chwa anen,
Dios xenryonaj y xenrutak ta waweꞌ chwech ruchꞌlew.
J-eꞌ cꞌa wnak xbixa chca che e dios.
¿Nak tzer cꞌaraꞌ tak nebij ixix chlowloꞌ xenban chwech Dios tak xenbij chanen en Rlecꞌwal Dios?
Jsamaj jnemjon rbanic wme rxin ta Nedtaꞌ utz waraꞌ majoꞌn cnenimaj ta.
Per we rxin Nedtaꞌ Dios jsamaj nemjon rbanic,
tnimaj cꞌa che rxin jaꞌ majoꞌn opech neykeꞌ ta ecꞌuꞌx wqꞌuin.
Caraꞌ quenwajoꞌ chewa ch-utz cꞌaraꞌ chnewutkij na chjaꞌ Ttixel xjun rebnon wqꞌuin y anen chkaꞌ xjun nebnon ruqꞌuin ch-utz cꞌaraꞌ chkaꞌ chneykeꞌa ecꞌuꞌx wqꞌuin.
Wjic chic xcajoꞌ ta xquechap y xquecsaj ta pcars per Jesús xecwina xel ela chquecjol.
Cꞌjaraꞌ Jesús xba chic pjupraj binelyaꞌ Jordán y tak xekaja,
tzraꞌ xecꞌjeꞌ waꞌ.
Jaraꞌ lwar abar xebaꞌn waꞌ bautizar jeꞌ wnak nabey mul rmal Juan.
E qꞌuiy wnak xeꞌekaja ruqꞌuin y cawra xecbij:
—Juan majoꞌn opech milagro xuban ta per ne ktzitzij waꞌ njelal je xbij cana tzrij Jesús.
Y e qꞌuiy xeykeꞌa quecꞌuꞌx ruqꞌuin tzraꞌ.